Olaf Hammen

Olaf Hammen (født 12. desember 1895, død 4. oktober 1948) var en norsk forfatter. Han var bror til journalisten, lokalhistorikeren og dikteren Klemmet Hammen. 


== Bakgrunn ==
Olaf Hammen vokste opp på Hammen, langt nord i Froland kommune i Aust-Agder, like ved grensen til Åmli kommune. Han kom tidlig ut i arbeidslivet. Først som gjetergutt hos sin onkel, senere som skogsarbeider, gruvearbeider, forsikringsagent, bokselger, kjøpmann m.m. 
Faren ble syk og i 1912 måtte familien flytte til Øyestad utenfor Arendal. Her var han i mange år en aktiv deltaker i det sosiale, kulturelle og politiske liv. Han var organisert avholdsmann og hadde alle Godtemplarordenens grader. I 1917 ble han valgt som formann for det nystiftede ”Øyestad Socialdemokratiske Ungdomslag”, og ble siden gjenvalgt som formann gjennom lagets korte, men virksomme levetid. 


== Diktningen ==
Midt opp i alt det hverdagslige strevet og foreningsarbeidet lå diktertrangen og ulmet som en sterk glød. Han skrev mye i ungdomstiden, dikt og prosa, og sendte det til avisene i Arendal og utover landet, samt blader som Norsk Ungdomsblad og Folkets Venn. Han debuterte som forfatter som 19-åring i 1914, med romanen Ungdom på Erik Gunleiksons forlag i Risør. Det var et driftig og velkjent forlag i sin tid, som mange unge dikterspirer søkte til. 


=== Åtte bøker på tolv år ===
Etter debuten tok det fem år før neste bok kom ut, men så kom de som perler på en snor:

For fars skyld (1919) Aksel Olsens forlag, Oslo
Helene Nesset (1920) P.Omtvedts forlag
Ved fjellvann og peis (1921) P.Omtvedts forlag
Borghild Heimtun (1921) Johan Magnussens forlag, Bergen
Aashild Kongstorp (1922) Erik Liones forlag
Ingebjørg Elvestad (1924) P.Omtvedts forlag
Kjærlighet og standsforskjell (1926) P.Omtvedts forlagEn rik produksjon når man tar i betraktning at skrivingen ble gjort på fritiden, ved siden av andre yrker. Han fortsatte også å sende dikt og fortellinger til avisene.
Bøkene fikk en stor leserkrets og de fleste av dem ble utsolgt fra forlagene. Romanen ”For fars skyld” ble trykt i nytt opplag i 1925 og kom i 10.000 eksemplarer. Bøkene var typiske bygdefortellinger, som skildrer ungdoms elsk, kjærlighetens fryd og smerte, menneskers kamp og strid for tilværelsen og gamle sagn og historier. Alt innrammet av skjønne, fargerike naturskildringer. 
Han gjorde seg også bemerket blant litteraturhistorikere og er tatt med i W.P.Sommerfeldts storverk Norsk forfattere 1881-1920, som utkom i 1954. 
På Kuben (Arendal) fins det tre arkivbokser med både utgitte og ikke utgitte manuskripter etter ham.


== Sykdom og død ==
Den siste delen av livet sitt levde han syk og tilbaketrukket, preget av svake nerver og depresjon. Men i gode stunder fortsatte han med skrivingen, som fikk mer og mer preg av en personlig kristendomsforkynnelse. Denne fant han varme og vakre uttrykk for i salmer og sanger. Han døde av lungebetennelse 4. oktober 1948 og ble begravd fra Bjorbekk kapell under stor deltakelse tre dager senere. Etter talen ble en av hans salmer sunget, noe av det siste han skrev. 


== Kilder ==
Manuskript av Klemmet Hammen på Kuben (Arendal)
Agderposten 11. desember 1945
Agderposten 6. oktober 1948
Froland bygdebok, bind 4, s. 81


== Litteratur ==
Aas, Vidar (2021): Forfatteren Olaf Hammen (1895-1948). Artikkel i Froland Historielags årsskrift for 2021, s. 7-17.